আমার বয়স এখন ৫৫ প্লাস। আসলে ৫৯, ৫৫ প্লাস বলি বয়স একটু কম মনে হবার জন্য। অনেক দেখলাম, অনেক ঘুরলাম, অনেককে চিনলাম। বাবা চাকুরীজীবি হবার কারনে জায়গা জায়গা ঘোরা, নানা মানুষের সাথে পরিচিতির কারনে জীবনের স্মৃতি অন্য সবার থেকে একটু বেশী বলে মনে হয়। জীবনের মজার মজার স্মৃতিগুলো আগে থেকেই সবার সাথে শেয়ার করতে ইচ্ছা হত, লেখার সামান্য সামান্য অভ্যাসও ছিল কিন্তু কোন পথ ছিলনা। এখন ইমেইল আছে, ব্লগ আছে ফেসবুক আছে, আরো অনেক কিছু আছে  নেই শুধু আমার লেখার মন আর অভ্যাস। ফেসবুক, ব্লগ আমার বয়সীদের জন্য নয়। আমার বয়সের কাউকে এখানে দেখিনা। ফেসবুকে ঢুকলে চ্যাট স্ক্রিন পপ করে ছেলের মেসেজ পাই বাবা তুমি বুড়া মানুষ তুমি ফেসবুকে কি কর? মেয়ে বলে তোমার আবার ইমেইল আইডির কি দরকার? তবুও জীবনের শেষ প্রান্তে এসে জীবনের মজার স্মৃতির কিছুটাও যদি সবার সাথে শেয়ার করতে পারি তাহলে ভালই লাগবে। ধন্যবাদ বিজ্ঞানকে বিশেষ করে কম্পিউটার বিজ্ঞানকে ইমেইল, ফেসবুক, ব্লগকে আমাদের হাতের মুঠোয় এনে দেবার জন্য।